Document ID: 32014D0669

TARYBOS SPRENDIMAS
2014 m. birželio 23 d.
dėl Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo pasirašymo Europos Sąjungos vardu, kiek tai susiję su nuostatomis dėl vienodo požiūrio į kitos Šalies teritorijoje teisėtai dirbančius trečiųjų šalių piliečius
(2014/669/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 79 straipsnio 2 dalies b punktą, kartu su 218 straipsnio 5 dalimi,
atsižvelgdama į Europos Komisijos pasiūlymą,
kadangi:
(1)
2007 m. sausio 22 d. Taryba įgaliojo Komisiją pradėti derybas su Ukraina dėl naujo Sąjungos ir Ukrainos susitarimo, kuris pakeistų Partnerystės ir bendradarbiavimo susitarimą (1), sudarymo;
(2)
atsižvelgiant į glaudžius Šalių istorinius santykius ir palaipsniui stiprėjančius ryšius, taip pat į Šalių pageidavimą plačiu mastu ir naujoviškai stiprinti ir plėtoti santykius, derybos dėl Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (toliau - Susitarimas) buvo sėkmingai baigtos ir Susitarimas buvo parafuotas 2012 m.;
(3)
2014 m. kovo 21 d. Briuselyje įvykusiame aukščiausiojo lygio susitikime Sąjungai bei jos valstybėms narėmis ir Ukrainai pasirašius Susitarimo preambulę, 1 straipsnį ir I, II ir VII antraštines dalis, Sąjungos vardu turėtų būti pasirašytos likusios Susitarimo dalys;
(4)
šis sprendimas susijęs tik su Susitarimo 17 straipsnio nuostatomis, kuriose pateikiamos konkrečios nuostatos dėl vienodo požiūrio į kitos Šalies teritorijoje teisėtai dirbančius trečiųjų šalių piliečius ir kurio nuostatos patenka į Sutarties dėl Europos Sąjungos veikimo V antraštinės dalies trečios dalies taikymo sritį. Tų nuostatų tikslas ir turinys skiriasi ir yra nepriklausomas nuo Susitarimo, steigiančio Šalių asociaciją, kitų nuostatų tikslo ir turinio. Atskiras sprendimas, susijęs su kitomis Susitarimo nuostatomis tiek kiek jos nebuvo pasirašytos 2014 m. kovo 21 d., bus priimtas lygiagrečiai kaip ir šis sprendimas.
(5)
pagal Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės, pridėto prie Europos Sąjungos sutarties ir Sutarties dėl Europos Sąjungos veikimo, 1 ir 2 straipsnius šios valstybės narės nedalyvauja priimant šį sprendimą ir jis nėra joms privalomas ar taikomas;
(6)
pagal Protokolo Nr. 22 dėl Danijos pozicijos, pridėto prie Europos Sąjungos sutarties ir Sutarties dėl Europos Sąjungos veikimo, 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas;
(7)
Susitarimu neturėtų būti perduodamos teisės ar nustatomos prievolės, kuriomis būtų galima tiesiogiai remtis Sąjungos ar valstybių narių teismuose,
PRIĖMĖ ŠĮ SPRENDIMĄ:
1 straipsnis
1. Įgaliojama Sąjungos vardu pasirašyti Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimą (toliau - Susitarimas) kiek tai susiję su jo 17 straipsniu, su sąlyga, kad minėtas Susitarimas bus sudarytas ir vadovaujantis Baigiamuoju aktu.
2. Susitarimo tekstas pridėtas prie 2014 m. kovo 17 d. Tarybos sprendimo Nr. 2014/295/ES dėl pasirašymo Europos Sąjungos vardu ir laikino Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo preambulės, 1 straipsnio ir jo I, II ir VII antraštinių dalių taikymo (2).
Baigiamasis aktas pridėtas prie 2014 m. birželio 23 d. Tarybos sprendimo Nr. 2014/668/ES dėl Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo pasirašymo Europos Sąjungos vardu ir laikino taikymo, kiek tai susiję su III antraštine dalimi (išskyrus nuostatas dėl vienodo požiūrio į kitos Šalies teritorijoje teisėtai dirbančius trečiųjų šalių piliečius) ir IV, V, VI bei VII antraštinėmis dalimis ir susijusiais priedais bei protokolais (3), priimto lygiagrečiai su šiuo sprendimu.
2 straipsnis
Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
3 straipsnis
Susitarimu neperduodamos teisės ar nenustatomos prievolės, kuriomis būtų galima tiesiogiai remtis Sąjungos ar valstybių narių teismuose.
4 straipsnis
Šis sprendimas įsigalioja jo priėmimo dieną.
Priimta Liuksemburge 2014 m. birželio 23 d.

Labels: 11
5
9
18
15